Ministerul Educaţiei,Culturii și Cercetării

Universitatea de Stat din Tiraspol

**Facultatea de Fizică, Matematică şi Tehnologii Informaţionale**

LUCRARE INDIVIDUALĂ

**la disciplina ,, Psihologie”**

A efectuat: Studenta grupei 1MI Bucșanu Natalia

A verificat:

Doctor ,conferendițial Rusu Elena

Chişinău, 2019.

Cuprins

|  |  |
| --- | --- |
| 1.Definirea Familiei …………………………………………….................................. | 3 |
| 2.Structura și funcțiile familiei contemporane**……………………………………….** | 4 |
| 3. Statutul social al familiei în țara noastră.................................................................... | 5 |
| 4. Responsabilitati specifice ale educatiei copilului în familie...................................... | 6 |
| 5. Familia – primul educator.Rolul familiei în activitatea de învățare.......................  Concluzie………………………………………………………………………………  Bibliografie…………………………………………………………………………….  ANEXE | 8  12  14 |

**1. Definirea familiei**

Constituind cea mai veche dintre instituțiile create de om de-a lungul existenței sale social-istorice, familia reprezintă o forma de comunicare umană ale cărei relații între membrii săi, de esența natural-biologică, spiritual-afectivă și moral-juridică, permit continuitatea speciei umane și evoluția societății.

Familia este considerată elementul natural și fundamental al societății, principiu care apare atât în cadrul actelor noastre legislative, cât și în actele internaționale privind drepturile omului.

Întreaga dezvoltare a umanității este indisolubil legată de constituirea și evoluția formelor de colectivitatea umană, dintre care familia reprezintă una dintre verigile sociale cele mai vechi si mai specifice în asigurarea continuității și afirmării depline a ființei umane. Deși relativ independența în raport cu societatea în interiorul căreia se formează, familia este determinată în ultima instantă și condiționată, în organizarea și evoluția sa, de modul de organizare a societății pe care o reflectă.

Studiul familiei s-a impus ca necesitate în epoca modernă, deși preocupările în acest sens sunt foarte vechi, iar multiplele definiții date până acum familiei au încercat să evidențieze o serie de aspecte atât de ordin structural cât și funcțional.

*Dupa Levi- Strauss*, familia este un grup care îți are originea în casătorie, fiind alcătuit din soț, soție și copiii născuți din unirea lor pe care-i unesc drepturi și obligații morale, juridice, economice, religioase și sociale.

*Vincent* definește familia ca fiind un grup înzestrat cu caracteristici proprii, cu anumite obiceiuri, care respectă anumite tradiții, chiar inconștient, care aplică anumite reguli de educație.

*Berge* afirma ca familia este un fel de personalitate colectivă a cărei armonie generală influențează armonia fiecăreia dintre părți.

***Familia este unitate de interacțiuni și intercomunicări personale, cuprinzând rolurile sociale de soț și soție, mama si tata, fiu și fiică, frate și soră.***

**2. Structura și funcțiile familiei contemporane**

Perenitatea oricărei societăți este asigurată prin reproducere biologică și socială, iar aceste funcții, de importanță fundamentală pentru viitorul ei, sunt îndeplinite în cadrul familiei.

Astfel, casătoria și actul procreerii oferă continuitatea speciei biologice, iar procesul de socializare a descendenților oferă continuitate structurii sociale si modelului cultural care caracterizează societatea respectivă.

Pentru orice societate, familia ca instituție nu este doar o simplă existență exterioară ei, ci mai ales coexistentă, definită prin caracterul comun al relațiilor dintre membri.

În toate societățile cunoscute, indivizii participă în comun la procese biologice și sociale, dezvoltă relații între ei și manifestă tendințe de adeziune la viața de grup facilitată de familie. În ansamblul lor, raporturile familiale reprezintă un tip specific de solidaritate și integrare socială care implică indivizii aflați într-o interacțiune reciprocă și permanentă.

Pentru acest motiv, nu relațiile biologice, deși foarte importante, ci relațiile sociale definesc esența viețtii de familie. Aceasta idee nu și-a facut loc prea uțor în gândirea istoricilor, psihologilor și a sociologilor, ci de-a lungul timpului.

Concepțiile mai vechi sunt marcate, de pildă, de o serie de prejudecăți, care acordă fie factorului biologic, fie celui spiritual, rolul de baza în structura familiei.

Atât pentru *Le Play* cât si pentru *Proudhon*, familia este ,,celula de baza a societății,, de la care emană întreaga ordine sau dezordine sociala. Familia constituie deci temelia pe care se edifică celelalte forme de organizare a vieții sociale si care, la rândul lor influențează familia, facând-o să se transforme și să evolueze în permanență.

Ca grup natural caracterizat printr-o mare stabilitate structurală și evoluție istorică, ea reunește femei și bărbați, părinți și copiii, bunici, nepoți și unchi prin legături trainice de căsătorie, sânge sau rudenie, ca și prin forme specifice de organizare a relațiilor dintre ei.

Reprezentând cea mai importantă și dinamică structură a vieții sociale, **familia este determinată de legile generale de dezvoltare a societății și de întreg procesul istoric care o transformă și o face să evolueze în forme particulare, dar care nu-i modifică esența.**

Apare astfel clar faptul că nu relațiile biologice determină esența grupului familial, ci în primul rând relațiile sociale care influentează atât caracterul istoric al legăturilor familiale, cât și organizarea specifică a acestora, în raport cu modelul social și cultural al societății în ansamblul său.

Se poate considera că familia reprezintă o componentă de bază a oricărei societăți, funcționarea acesteia depinzând în bună parte de realizarea unei funcționalități adecvate a grupului familial.

**În societatea contemporanăa unele din funcțiile familiei au disparut, altele s-au diminuat sau au fost preluate de alte instituții sociale, ca de exemplu funcțiile pedagogico-educative și morale****.**

**Cea mai importantă funcție**, evaluată astfel de mai mulți autori este **socializarea copilului,** deoarece familia constituie mediul cel mai potrivit pentru educația acestuia, într-o perioadă în care este susceptibil de a fi influențat. Căldura și afecțiunea oferite de parinți precum și legăturile informale stabilite între părinți și copiii reprezintă stimulente puternice pentru formarea deprinderilor și aptitudinilor copilului, pentru dobândirea capacităților sale de integrare socială adecvată.

**Socializarea copilului și stabilizarea personalității adultului** sunt **doua funcții microsociologice principale,** *care definesc esența și importanta familiei conjugale moderne.*

Specializarea rolurilor masculine și feminine în cadrul familiei are drept scop formarea unei baze de acțiune pentru socializarea copilului și pentru dezvoltarea personalității tuturor membrilor grupului familial de-a lungul întregului ciclu al vietii.

**3. Statutul social al familiei în țara noastrî**

Constituind principalul factor al dezvoltării fizice și intelectuale a populației, familia influențează în mod direct și semnificativ, mai ales prin intermediul funcției sale de socializare, nivelul și profunzimea conștiinței morale a descendeților în acord cu normele, valorile și idealurile societății noastre.

***Familia*** *este cea care modelează personalitatea copilului, contribuie la formarea unei atitudini pozitive fată de muncă, viață și valorile sociale și cultivă responsabilitatea față de actele proprii în raport cu imperativele participării la viața socială.* Sarcini de mare răspundere revin în acest sens familiei și celorlalte instituții de ocrotire si supraveghere, chemate să contribuie la menținerea climatului vieții de familie, la puritatea morală a relațiilor dintre membrii grupului familial, la asigurarea unor condiții materiale adecvate și a unei ambianțe psihosociale care să favorizeze pe deplin personalitatea copilului, formarea sa în conformitate cu cele mai valoroase și dezirabile modele de conduită socială.

**4. Responsabilități specifice ale educației copilului în familie**

Întreaga acțiune de modelare a personalității copilului constituie o opera educativă de anvergură care antrenează toate direcțiile creșterii și dezvoltării sale: fizică, psihică, afectivă, morală și socială.

*În această acțiune,* ***rolul părinților*** *are o importanță fundamentală, deoarece nici un copil nu poate fi dirijat și educat decât într-o ambiantă definită de afectivitate și dragoste.*

Relatia părinți-copiii deține un rol deosebit atât în fixarea celor mai adecvate deprinderi comportamentale, cât și în asigurarea unei condiții psihologice normale. Dar o asemenea relație presupune norme precise care corespund unor obiective ce stau la baza rolurilor părinților și așteptărilor copilului, precum:

* ***Dragostea*,** concretizată în asigurarea protecției, securității și orientării copilului, în formarea unor aptitudini și atitudini pozitive pornind de la calitățile sale proprii. Dragostea părintească presupune încredere și siguranță din partea copilului, afecțiune și întelegere din partea părinților, dar ea nu trebuie exagerată fără riscul de a provoca o serie de dificultăți evoluției psihologice normale. Cel mai adesea, copiii lipsiți de dragostea părintească sunt timizi, instabili, interiorizați și complexați, în timp ce capriciul, răsfățul, lipsa de voință caracterizează de cele mai multe relațiile exagerate din punct de vedere afectiv între părinți și copiii;
* ***Asigurarea unor raporturi relaționale juste și echilibrate*.** Părinții trebuie să ofere modele de conduită corespunzătoare, calitățile și atitudinile lor având o influență formativă decisivă; dimpotrivă, divergența între act și cuvinte, între atitudine și conduită antrenează incertitudini și lipsa de discernământ în aprecierea răului sau a binelui de către copil. Fiind primele ființe cu care copiii se identifică și față de care îsi manifestă afectivitatea, părinții trebuie să fie atenți atât la ceea ce spun, cât și la ceea ce fac, deoarece eventualele divergente sau neconcordante provoacă dezorientare și derută cu efecte negative asupra dezvoltării personalității copilului;
* ***Complementaritatea rolurilor parentale*.** În calitate de ghizi, educatori și modele de urmat, părinții trebuie să alcătuiască în raport cu copilul o unitate inseparabilă care îsi împarte însa rolurile și sarcinile. Diferite, dar nu divergente, rolurile tatălui și ale mamei trebuie să se completeze reciproc: mama în calitate de factor afectiv al căminului, iar tatăl în calitate de factor instrumental înzestrat cu deplină autoritate. Inversarea rolurilor parentale apare perturbatoare deoarece nu mai corespunde imaginii ideale pe care copilul și-o formează în legătură cu comportamentul și actele obișnuite ale mamei sau tatălui, acesta fiind o sursă de dificultăți psihologice care se imprimă și comportamentului ulterior al copilului. Dacă aceste obiective nu sunt îndeplinite sau dacă sunt aplicate în mod unilateral de părinți, procesul educativ implică o serie de sinuozități.

Se relevă astfel că nu simplă existență a familiei permite un proces adecvat de dezvoltare a personalității copilului, ci doar acea familie ale cărei funcții sunt îndeplinite în mod normal de ambii părinți. O familie normală înseamnă pentru copil un mediu afectiv, ocrotitor, având o alcătuire și o structură unitară, omogenă.

Dezvoltarea personalității copilului nu poate fi realizată decât în cadrul matricei familiale. Atât modelele de educație, cât și calitățile afective și instrumentale ale mediului familial creează premise puternice pentru evoluția armonioasă a copilului, față de care părinții au o responsabilitate fundamentală.

Fiziologia copilului poate fi profund marcată de modul în care părinții răspund trebuințelor sale de hrană, protecție, afecțiune și îngrijire, după cum dezvoltarea aptitudinilor și atitudinilor sale nu se poate face decât în prezența ambilor părinți. Dacă unul din ei absentează din cămin sau între părinți există conflicte, copilul va dezvolta tendințe și norme contradictorii care vor împiedica evoluția sa corespunzătoare.

De asemenea, numeroase studii de psihologie a copilului evidențiază faptul că întârzierea achiziției limbajului poate influența negativ capacitatea sa de a percepe, a gândi și a întelege, după cum interiorizarea de timpuriu a sensului și conținutului normelor și valorilor sociale îl determină să acționeze și să se comporte ca individ integrat social.

În societatea modernă responsabilitățile familiale ale părinților sunt definite de norme specifice care reglementează condițiile și modul lor particular de îndeplinire în fiecare din cele *trei etape de dezvoltare* *(dependentă absolută, dependentă relativă și independentă)* prin care trece copilul în cursul formării personalității sale. Atât părinții, cât și familia ca întreg au misiunea extrem de importantă de a transmite copiilor norme și reguli morale de conduită și de a asigura internalizarea acestora sub forma de convingeri, atitudini și motivații. În acest sens, pe lângă comunicarea verbală nemijlocită care favorizează dezvoltarea unor atitudini și responsabilități corespunzătoare asupra noțiunilor de " bine" și "rău", comportamentul nemijlocit al părinților, exemplele personale oferite de aceștia, exercită o influență deosebit de importantă asupra conduitei copilului.

Se poate considera, din acest punct de vedere, că totalitatea manifestărilor comportamentale adecvate ale copilului este în funcție de integralitatea funcționalității familiei, iar conduita morală pozitivă prezentată de copil poartă pecetea influențelor favorabile exercitate de anturajul sau familial. Există însa și situații în care absența realizării unor funcții ale familiei, în special a celei pedagogic-formative, determină tendințe neconforme cu normele de conduită valorizate pozitiv de societate, copilul manifestând tendințe de marginalizare și deviantă care au un impact negativ asupra dezvoltării armonioase a conduitei.

Majoritatea anomaliilor sale psihice, afective sau caracteriale provin din absența realizării funcțiilor familiei și responsabilității părinților, familia reprezentând din acest punct de vedere un fel de ,,personalitate colectivă,, a cărei armonie sau dizarmonie are rezonanta în structura personalității copilului, în sănătatea și echilibrul său psihic.

**5. FAMILIA - PRIMUL EDUCATOR.ROLUL FAMILIEI ÎN ACTIVITATEA DE ÎNVĂŢARE**

           Alături de şcoală şi organizaţiile de tineret, familia este unul din factorii care se preocupă de educaţia omului. De educaţia oamenilor se ocupă şi alte persoane, instituţii şi organizaţii sociale, dar influenţele educative exercitate de acestea sunt mai puţin organizate decât cele ale familiei, şcolii şi organizaţiilor de tineret.

            De-a lungul timpului viaţa în familie s-a schimbat, dar continuă să exercite o mare influenţă asupra vieţii private a copiilor şi tinerilor.

            Familiile asigură sentimentul siguranţei şi îi ajută să depăşească obstacolele inerente vieţii, este punctul lor de sprijin, educându-i să devină persoane responsabile, adaptate timpului în care trăiesc.

            Acest nucleu este determinat, în primul rând prin condiţiile economice, materiale, de hrană, îmbrăcăminte, locuinţă, de organizarea unui ritm al vieţii, de nivel cultural şi comportamental, de integrarea socială prin care îşi pune desigur amprenta pe existenţa şi dezvoltarea copilului, a elevului, în mod hotărâtor.

Familia exercită o influenţă deosebit de adâncă asupra copiilor. O mare parte dintre cunoştinţele despre natură, societate, deprinderile igienice, obişnuinţele de comportament, elevul le datorează educaţiei primite în familie. ***(Utilizarea în limbajul comun a expresiei: "A avea cei şapte ani de acasă").***

             Educaţia în familie, cei şapte ani de-acasă, influenţează puternic întreaga existenţă a individului, indifernt dacă el recunoaşte sau nu. Părinţii sunt modele pe care copiii, conştient sau inconştient, le văd cu ochii minţii şi le urmează.

            Familia înseamnă înţelegere, bucuria de a sta împreună, de a fi cu toţii în diferite ocazii, de a pleca în vacanţe. Ea este cea care mediază comunicarea cu celelalte componente sociale, în special cu şcoala. Şcoala este un factor care ajută copilul în desăvârşirea propriei personalităţi.

*Factorii determinanţi în dezvoltarea personalităţii copilului sunt şcoala şi familia.*

În cadrul familiei moderne se produc unele mutaţii, care constau în înlocuirea familiei formată din trei generaţii cu familia formată din două generaţii. De aici putem conclude că bunicii participă din ce în ce mai puţin la educaţia nepoţilor.

Alte influenţe sociale pot fi considerate migraţia de la sat la oraş şi urbanizarea satelor. Astfel cresc posibilităţile de folosire a mijloacelor audio-vizuale, contactul cu tehnica, preocupările culturale şi sportive, şi rezultă o schimbare în mentalitatea familiei.

Nivelul de trai scăzut obligă ambii părinţi să îşi găsească cel puţin un loc de muncă pentru a putea asigura un trai decent copiilor. În asemenea condiţii supravegherea copiilor este limitată, sau este încredinţată altor persoane sau instituţii sociale (ex: creşa, grădiniţa, etc).Un caz aparte îl constituie familiile în care unul dintre părinţi este şomer. Implicit, celălalt părinte se ocupă mai mult de copii, dar problema majoră a acestei familii este asigurarea celor necesare pentru un trai modest. Situaţia familiilor în care ambii părinţi sunt fără loc de muncă este critică, deoarece cu doua ajutoare de şomaj de abia se poate asigura hrana, neputându-se vorbi nici măcar despre un trai modest.

Climatul educaţional familial cuprinde ansamblul de stări psihice, modurile  de relaţionare interpersonală, atitudini ce caracterizează grupul familial o perioadă mare de timp. Acest climat poate fi pozitiv sau negativ. Şcolarul are nevoie acasă de un mediu de viaţă în care să se simtă în siguranţă. Într-un climat educativ bun părinţii sunt calmi în raporturile cu copiii, fară a le satisface orice capriciu. Copilul simte că părinţii se ocupă de el, că sunt interesaţi de necazurile şi problemele lui, ca şi de rezultatele şcolare.

Familia este un cadru ferm de disciplină, în care şi copiii şi părinţii împărtăşesc acelaşi nivel de exigenţă.

Climatul familial negativ este caracterizat prin lipsa de autoritate a mamei, rolul de părinte nu este îndeplinit cu calm şi consecvenţă, părinţii ajung deseori la divergenţe în legătură cu disciplinarea copilului, copilului i se aplică pedepse corporale, este ameninţat şi mustrat.

***Cauzele nerealizării şcolare (eşecul scolar sau insuccesul şcolar) sau a subrealizării determinate de condiţiile de mediu familial sunt:***

* *Atitudinea de neacceptare a dorinţelor copilului de către părinţi* (include respingerea, supraprotecţia acestuia şi întreruperea sistematică a copilului în timpul jocului. Copilul respins este brutal, singuratic, necomunicativ, certăreţ, etc.);
* *Aşteptările exagerate şi presiunile către învăţare, fără a-i acorda încurajare şi suport afectiv;*
* *Atitudine severă faţă de copil* (climat hiperautoritar), copilul devine apatic, indiferent, protestează, se revoltă.

***Se conturează trei tipuri de copii:***

* *copilul-pitic*-considerat fiinţă lipsită de valoare, care trebuie să fie mereu certată,
* *copilul-marionetă*-care trebuie să fie foarte cuminte, să corespundă exigenţelor părinţilor şi
* *copilul-sălbatic*, care are porniri neapărat urâte şi de aceea trebuie,,dresat’’ ;

Atitudini negative faţă de profesori, școală, activitatea intelectuală.

            Rolul familiei este foarte important în dezvoltarea copilului, din următoarele puncte de vedere: fizic, intelectual, moral și estetic.

* **Familia** *se preocupă de dezvoltarea fizică a copiilor.* Ea asigură hrana şi îmbrăcămintea copiilor, îi fereşte de pericole, le lasă timp de joacă, le crează condiţii cât mai bune de odihnă şi se îngrijeşte de sănătatea lor. Un regim raţional de viaţă nu poate avea decât urmări pozitive asupra dezvoltării sale fizice.
* **Dezvoltarea intelectuală** *este cea mai importantă.* În cadrul familiei copilul îşi însuşeşte limbajul. Volumul, precizia vocabularului şi corectitudinea exprimării copilului depind de munca depusă de părinţi în această direcţie.

Ca prim factor educativ, familia oferă copilului aproximativ 90% din cunoştinţele uzuale (ex: despre plante, animale, ocupaţiile oamenilor, obiecte casnice etc.). Familia se preocupă şi de dezvoltarea proceselor intelectuale ale copiilor. Ea le dezvoltă spiritul de observaţie, memoria şi gândirea. Părinţii încearcă să explice copiilor sensul unor fenomene şi obiecte pentru a le putea înţelege.

Copilul obţine rezultatele şcolare în funcţie de modul în care părinţii se implică în procesul de învăţare. Părinţii trebuie să-i asigure copilului cele necesare studiului: rechizite şcolare, cărţi de lectură, manuale şcolare etc., cât şi nişte condiţii bune de muncă: un birou, un computer şi nu în ultimul rând linişte pentru a se putea concentra. Părinţii trebuie să-şi ajute copiii la învătătură; ajutorul trebuie limitat la o îndrumare sau sprijin, nefiind indicat să efectueze temele copiilor. Cu timpul, părinţii se vor limita la controlarea temelor de casă şi a carnetului de note. Deci, atitudinea părinţilor trebuie să fie una de mijloc: să nu-l ajute prea mult pe copil, dar nici să nu se intereseze deloc de rezultatele acestuia.

* **Educaţia morală și estetica a copiilor**. În familie se formează cele mai importante deprinderi de comportament: respectul, politeţea, cinstea, sinceritatea, decenţa în vorbire şi atitudini, ordinea, cumpătarea, grija faţă de lucrurile încredinţate. În realizarea acestor sarcini, modelul parental ajută cel mai mult; părintele este un exemplu pentru copil. Părinţii le spun copiilor ce e bine şi ce e rau, ce e drept şi ce e nedrept, ce e frumos şi ce e urât în comportamente. Aceste noţiuni îl ajută pe copil să se orienteze în evaluarea comportamentului său şi a celor din jur. Tot în sens moral, familia îl îndrumă să fie sociabil, să fie un bun coleg şi prieten.

            Familia este matrice de viaţă fundamentală pentru existenţa şi formarea personalităţii elevului, ca mediu educativ determinant, dar şi ca sursă de dezadaptare şcolară şi de comportament deviant al elevului, prin factori psiho-pedagogici, cu efect cauzal negativ.

            Ca o concluzie, modelele de conduită oferite de părinţi-pe care copiii le preiau prin imitaţie şi învăţare-precum şi climatul socioafectiv în care se exercită influenţele educaţionale constituie primul model social cu o influenţă hotărâtoare asupra copiilor privind formarea concepţiei despre viaţă,a modului de comportare şi relaţionare în raport cu diferite norme şi valori sociale. Strategiile educative  la care se face apel în familie, mai mult sau mai puţin conştientizate, determină în mare măsură dezvoltarea personalităţii, precum şi rezultatele şcolare ale copiilor, comportamentul lor sociomoral. Familia este partenerul tradiţional al şcolii. Aceasta influenţează atitudinea copilului faţă de învăţătură, de aceea şcolarizarea nu se poate realiza fară participarea activă a părinţilor.

***CONCLUZIE***

În scopul formării personalităţii copilului şi găsirii celor mai bune metode de educaţie, avem nevoie de a organiza consfătuiri, întâlniri cu specialişti: medici, psihologi, pedagogi, asistenţi sociali, profesori, părinţi, învăţători, educatori.

În urma celor expuse mai sus am dedus niște reguli pe care trebuie să le aibă în vedere, deopotrivă, părinţii şi instituțile de învățămînt în vederea educării copiilor. Le voi prezenta mai jos:

1. **Să-ţi iubeşti copilul.**

Să te bucuri de el, să-l accepţi aşa cum este, să nu-l jigneşti, să nu-l umileşti, să nu-l descurajezi, să nu-l pedepseşti pe nedrept, să nu-l lipseşti de încrederea ta, să-i dai prilej să te iubească.

1. **Să-ţi protejezi copilul**

Să-l aperi de primejdii fizice şi sufleteşti, la nevoie chiar prin sacrificarea propriilor interese şi cu riscul propriei tale vieţi.

1. **Să fii bun exemplu pentru copilul tău.**

Să-i transmiţi valorile şi normele etice ale societăţii. Să-i dovedeşti că trebuie să trăiască în dragoste şi armonie cu ai săi şi cu toţi cunoscuţii familiei. Să trăiască în cinste, în adevăr, cu respectul bunurilor, convingerilor şi al sentimentelor altora. Să crească şi să simtă tot timpul comuniunea "mamă - copil - tată". Să-l obişnuieşti să participe la activitatea obştească.

1. **Să te joci cu copilul tău.**

Să-ţi faci timp pentru copilul tău, să vorbeşti cu el, să te joci cu el cum îi place (jocurile lui), să iei în serios jocurile lui, să te familiarizezi cu lumea imaginilor lui.

1. **Să lucrezi cu copilul tău.**

Să-ţi ajuţi copilul când încearcă să participe la munca în casă ori în grădină. Când copilul este mai mare, să-l obişnuieşti să participe la treburile zilnice din gospodărie şi pentru gospodărie.

1. **Să laşi copilul să dobândească singur experienţe de viaţă, chiar dacă suferă.**

Copilul acceptă numai experienţele pe care le face singur. Propriile tale experienţe sunt lipsite de valoare pentru copilul tău. Trebuie să ai curajul să-i dai prilejul de a-şi acumula experienţele proprii, chiar dacă sunt legate de anumite riscuri.

1. **Să-i arăţi copilului posibilităţile şi limitele libertăţii umane.**

Să înfăţişezi copilului posibilităţile extraordinare de desfăşurare ale omului, în conformitate cu înzestrarea şi talentele fiecăruia. Dar, în acelaşi timp, să-i arăţi că orice om trebuie să recunoască anumite limite în faptele sale, chiar şi în familie, faţă de părinţi. Ajută-l pe copil să recunoască şi să respecte aceste limite.

1. **Să-l înveţi să fie ascultător.**

Să supraveghezi şi să îndrumi comportarea copilului, astfel încât prin acţiunile sale să nu genereze suferinţă nici pentru familie, nici pentru alţii. Răsplăteşte-l pentru respectarea regulilor stabilite. La nevoie, încearcă să impui respectarea regulilor prin pedepsire.

1. **Să aştepţi de la copil numai aprecierile pe care le poate da, conform gradului de maturitate şi propriei experienţe.**

Copilul are nevoie de mult timp până învaţă să se orienteze în această lume complicată. Ajută-l cât timp poţi şi cere-i o părere proprie sau un verdict numai când este în stare să-l dea, conform experienţelor acumulate şi gradului de maturitate.

1. **Să-i oferi copilului trăiri cu valoare de amintire (călătorii, excursii, vacanţe, spectacole, serbări de familie, manifestări sportive).**

În vederea educării copilului, sunt necesare şi importante anumite cunoştinţe şi calităţi pe care părinţii trebuie să le dovedească, ca de exemplu: pricepere, simţul răspunderii, sănătate fizica şi psihică etc.

**BIBLIOGRAFIE**

1. <https://ru.scribd.com/document/50789811/>
2. ÎNVĂŢĂMÂNTUL PRIMAR, *„Revistă dedicată cadrelor didactice,*

Editura Miniped ,,București, Nr.1-2 /2005

1. ÎNVĂŢĂMÂNTUL PRIMAR’’*, „Revistă dedicată cadrelor didactice,*

                                                                   Editura Discipol, București, Nr.1/2001

1. TRIBUNA INVĂŢĂMÂNTULUI *, „Revistă naţională de informaţie şi atitudine,*

                                                                        Nr.1015-1016, 7-20 septembrie 2009

1. <http://www.asociatia-profesorilor.ro/>
2. [www.didactica.ro](http://www.didactica.ro)
3. <http://www.scritub.com/sociologie/psihologie/>